મેં જલદીથી કપડાં બદલ્યાં. રિક્ષા કરીને ઘરની નજીક આવેલા શોપિંગ મૉલમાં ગયો. દીકરાને મનપસંદ પેસ્ટ્રી લઈ આવ્યો. એને ગમતી બ્રાન્ડનું પરફ્યૂમ ખરીદ્યું. ગિફ્ટ પેકિંગ કરાવ્યું. ઘરે આવીને હૉલમાં બેસીને એ લોકોની રાહ જોતો રહ્યો. મોડી રાત્રે ઘરનો દરવાજો ખૂલ્યો. મને હૉલના સોફા પર સૂતેલો જોઈને બંને પૌત્રીઓએ હળવેથી મારા કપાળ પર હાથ મૂક્યો અને પૂછ્યું, “દાદુ, તમારી તબિયત ઠીક છેને?” મેં હસીને જવાબ આપ્યો, “હા. મને કંઈ જ નથી થયું. હું મારા દીકરાની રાહ જોઉં છું. એ ક્યાં છે?” પૌત્રીઓએ જવાબ વાળ્યો કે, “એ ગાડી પાર્ક કરીને આવે છે.” બાદમાં મારી બાજુમાં બેસીને એ લોકોએ કેટલું ઍન્જોય કર્યું તેની વાત કરવા માંડી.